Uznesenie Európskeho parlamentu o prerušení rokovaní o rozvojovej agende z Dohy



Úradný vestník 305 E , 14/12/2006 S. 0244 - 0245



P6_TA(2006)0350 Rozvojová agenda z Dohy Uznesenie Európskeho parlamentu o prerušení rokovaní o rozvojovej agende z Dohy Európsky parlament, - so zreteľom na ministerské vyhlásenie Svetovej obchodnej organizácie (WTO) zo 14. novembra 2001, - so zreteľom svoje uznesenie zo 4. apríla 2006 o hodnotení rokovaní z Dohy po ministerskej konferencii WTO v Hongkongu [1], - so zreteľom na ministerské vyhlásenie šiestej ministerskej konferencie WTO prijaté 18. decembra 2005 [2], - so zreteľom na článok 108 ods. 5 rokovacieho poriadku, A. keďže sa v roku 2001 začali rokovania v Dohe s cieľom odstrániť existujúcu nerovnováhu multilaterálneho obchodného systému prameniacu zo všeobecného presvedčenia, že len multilaterálny systém založený na voľnom a spravodlivom obchode, jasných a spravodlivých pravidlách môže podnietiť skutočný rozvoj, a prisúdiť potrebám a záujmom rozvojových krajín ústredné postavenie v rámci pracovného programu z Dohy, B. keďže neukončenie rokovaní v Dohe by spochybnilo dôveryhodnosť multilaterálneho obchodného systému a viedlo k uzatváraniu bilaterálnych a regionálnych obchodných dohôd, ktoré často len zvýrazňujú rozdiely medzi rozvinutým a rozvojovým svetom, C. keďže by najmä rozvojové a najmenej rozvinuté krajiny trpeli prerušením týchto rokovaní, pretože dlho očakávané obnovenie vyváženosti v oblasti obchodných pravidiel, ktoré umožnia, aby obchod slúžil trvalo udržateľnému rozvoju a rešpektoval širší systém celosvetového riadenia, sa nedajú dosiahnuť mimo multilaterálneho rámca, D. keďže predlžovanie terajšej neistoty, pokiaľ ide o multilateralizmus a samotnú WTO by prispelo k celkovej neistote v hospodárskej a politickej oblasti a malo by hospodárske, finančné a sociálne následky, E. keďže je potrebné reformovať súčasnú štruktúru WTO, aby sa uľahčili jej rokovania a zvýšila zodpovednosť a transparentnosť, 1. pripomína svoj pevný záväzok pristupovať z multilaterálneho hľadiska k obchodnej politike a k úlohe, ktorú by mala zohrávať WTO ako garant medzinárodného obchodného systému vychádzajúceho zo stanovených pravidiel; preto vyjadruje poľutovanie nad prerušením rokovaní v Dohe z júla 2006 na neurčito a sklamanie najmä z toho, že nedostatočná flexibilita niektorých hlavných aktérov spôsobila, že rokovania uviazli na mŕtvom bode; 2. obáva sa, že neuzavretie dohody o rozvojovej agende z Dohy by mohlo viesť ku kolapsu súčasného multilaterálneho obchodného systému; zdôrazňuje, že uzatváranie bilaterálnych alebo regionálnych dohôd by viedlo k nejednotným a menej transparentným rokovaniam, v rámci ktorých sú často znevýhodňované chudobnejšie krajiny; 3. zdôrazňuje, že krátkodobé a dlhodobé následky tohto prerušenia sa najviac dotknú rozvojových a najmenej rozvinutých krajín, najmä v prípade, ak sa už nebudú plniť rozvojové záväzky z Hongkongu; 4. obáva sa, že prerušenie multilaterálnych rokovaní by mohlo viesť k zvýšeniu počtu obchodných sporov, pričom by sa členovia WTO snažili prostredníctvom vedenia sporu dosiahnuť to, čo nebolo možné v rámci rokovaní; 5. nalieha na všetkých hlavných aktérov vrátane EÚ, USA a štátov G-20, aby sa pevne zaviazali, že dosiahnu vyváženú dohodu o každom dôležitom bode tohto rokovania, že ústredným prvkom záverov bude rozvoj a že sa budú ďalej vyhodnocovať výsledky, aby sa zabezpečilo, že konečným výsledkom rozvojovej agendy z Dohy bude zmysluplný a trvalo udržateľný hospodársky prínos, najmä pre rozvojové krajiny; zdôrazňuje, že s cieľom úplného uplatnenia výsledkov rokovaní z Dohy sa musia zachovať pozitívne výsledky rokovania a že doterajšie ponuky týkajúce sa jednotlivých prvkov programu schôdze by mali byť základom ďalších rokovaní; 6. domnieva sa, že rozvinuté krajiny by mali nezávisle od konečného výsledku rokovaní pokračovať v tvorbe výhodnejších obchodných podmienok pre rozvojové a najmenej rozvinuté krajiny; vyzýva rozvinuté a vyspelejšie rozvojové krajiny, aby sa pripojili k iniciatíve EÚ pod názvom "Všetko okrem zbraní", ktorá zaručuje stopercentný prístup najmenej rozvinutých krajín na trh bez akýchkoľvek ciel a kvót; 7. zdôrazňuje, že je potrebné vykonať inštitucionálne reformy na zlepšenie fungovania WTO, a opakuje, že je dôležité, aby sa zvýšila zodpovednosť a demokratická legitímnosť rokovaní a organizácie WTO; je presvedčený, že multilaterálny postup založený na prístupe zdola nahor a na transparentnosti by mal byť ústredným prvkom rokovaní; zároveň zdôrazňuje, že je potrebné, aby postup zahŕňal všetkých členov; 8. je presvedčený, že prerušenie rokovaní musí byť podnetom na úvahy o podmienkach potrebných na zlepšenie budúcich obchodných rokovaní; 9. vyzýva Komisiu a Radu, aby uzavreli dohodu o zabezpečení plnej účasti Európskeho parlamentu na medzinárodných obchodných rokovaniach Európskej únie; 10. poveruje svojho predsedu, aby toto uznesenie postúpil Rade, Komisii, vládam a parlamentom členských štátov a generálnemu riaditeľovi WTO. [1] Prijaté texty, P6_TA(2006)0123. [2] Dokument č. 05-6248, symbol dokumentu WT/MIN(05)/DEC. --------------------------------------------------